เตรียมคัดเลือกภาพยนตร์ทรงคุณค่าของไทยประกาศขึ้นทะเบียนเป็นมรดกชาติประจำปี 2565
นางสาวชลิดา เอื้อบำรุงจิต ผู้อำนวยการหอภาพยนตร์ (องค์การมหาชน) เปิดเผยว่า  ตามที่หอภาพยนตร์ได้จัดกิจกรรมให้ประชาชนร่วมเสนอชื่อภาพยนตร์ไทยเพื่อขึ้นทะเบียนเป็นมรดกภาพยนตร์ของชาติ เนื่องในวันอนุรักษ์ภาพยนตร์ไทย 4 ตุลาคม ซึ่งถือเป็นวันก่อตั้งองค์กรทำหน้าที่จัดเก็บและอนุรักษ์ภาพยนตร์ที่ทรงคุณค่าเป็นมรดกทางวัฒนธรรมของชาติตั้งแต่อดีตจนถึงปัจจุบันและได้เริ่มประกาศขึ้นทะเบียนภาพยนตร์มาตั้งแต่ปี 2554 จนถึงปีนี้เป็นปีที่ 12 มีภาพยนตร์ ได้รับการประกาศขึ้นทะเบียนแล้ว 221 เรื่อง และปีนี้ ได้เปิดให้ประชาชนเสนอชื่อภาพยนตร์ในดวงใจ ซึ่งเป็นภาพยนตร์เกี่ยวกับคนไทย หรือถ่ายทำโดยคนไทย ไม่จำกัดประเภทเน้นคุณค่าบันทึกประวัติศาสตร์ความทรงจำที่สำคัญของประเทศ หรือมีคุณค่าทางศิลปะภาพยนตร์โดดเด่นเป็นเอกลักษณ์ หรือมีอิทธิพลต่อคนและสังคมไทย นำไปสู่การเปลี่ยนแปลงด้านค่านิยม ขนบธรรมเนียม นำไปพิจารณาคัดเลือกขึ้นทะเบียนเป็นมรดกของชาติประจำปี 2565 จำนวน 15 เรื่อง โดยเชิญชวนประชาชนร่วมส่งรายชื่อได้จนถึงสิ้นเดือนเมษายนนี้   นางสาวชลิดา เอื้อบำรุงจิต ยังกล่าวถึงการร่วมกับ Netflix คัดสรรภาพยนตร์ไทยคลาสสิกจัดฉายใน Netflix รามา ช่วงเทศกาลสงกรานต์ที่ผ่านมา ได้รับการตอบรับจากประชาชนเป็นอย่างมาก  โดยได้นำร่องคัดเลือกภาพยนตร์ จำนวน 19 เรื่องไปจัดฉายเป็นทางเลือกให้กับประชาชน ได้เข้าย้อนรำลึกถึงบรรยากาศและความทรงจำในแต่ละช่วงวัยพร้อมๆ กับการเติบโตของภาพยนตร์ไทยในแต่ละยุคสมัย